贈晁十七
作者：張耒
朝代：宋

paragraphs: 應之風骨世絕倫，濯濯芳柳當青春。
瓊瑶冰雪照一坐，我恐子是神仙人。
十年聲名望不見，一日邂逅情相親。
安仁白璧絕瑕玷，宗之玉樹無埃塵。
襟清胸明遇事敏，西河舊政傳諸民。
縣門高開吏束手，訟至立决如有神。
別君還家恍如失，咫尺莫見徒爲鄰。
會期殘春再携手，滿引大釂無辭頻。